《题淡山岩》
宋代·盛某

黄公丘壑人，阅遍山水奇。
晚观淡岩作，独许天下稀。
我初颇未信，及到乃愧之。
伟兹过奇特，骤睹心惊疑。
神灵蕴幽秘，无乃弗许窥。
扪苔渐深入，叹愕不自持。
穹窿但一石，轇轕周四维。
广容千人驺，高建五丈旂。
巨势裂地轴，虚窗豁天扉。
森然万幕张，郁若曾云垂。
危磴过别洞，绝壁浮烟霖。
幽房瞰窈窕，屏榻如砻治。
云霞起坐隅，翠岚著人衣。
顿觉从来山，榛莽翳土埠。
化石事茫昧，驱蛇知是非。
井臼俨遗处，芝田留旧畦。
云昔隐仙宅，此理固亦宜。
元柳迹不到，隐显当有时。
忆我半纪前，已与兹山期。
了然兰台梦，宛渡潇江湄。
今来恍如昨，始悟非人为。
宁嗟摈幽邈，持尔足自怡。
无穷轩冕客，有几能游斯。

作者简介：盛某，名已泐，襄阳（今湖北襄樊）人。徽宗政和五年（一一一五）官秘书省校书郎，宣和初以事贬永州。事见《八琼室金石补正》卷九五。